## La Jove Orquestra de la Generalitat conclou la Trobada de Primavera amb quatre concerts

*** Els concerts que posen fi a la Trobada de Primavera tindran lloc a Castelló de la Plana, Cullera, Elx i València
* Durant deu dies, els jóvens músics de la JOGV han preparat el repertori juntament amb professorat especialitzat**

La Jove Orquestra de la Generalitat (JOGV), dirigida per Ricardo Casero Garrigues, conclourà amb quatre concerts la Trobada de Primavera, que té lloc del 17 al 27 d’abril. Els concerts portaran a Castelló de la Plana, Cullera, Elx i València el repertori preparat durant els tallers i assajos.

Una plantilla de 77 músics menors de 26 anys ha preparat durant deu dies el repertori que s’interpretarà en els concerts, amb una duració de 75 minuts. Es compon de les obres *Blumine*, de Gustav Mahler, la *Simfonia concertant per a oboé, fagot, violí i cello* de Martinu i la *9a Simfonia del Nou Món* de Dvorak. En esta edició, tindran un paper destacat els solistes de la JOGV Collective, Carlos Ramos Castro (oboé), Marina Segura Castro (fagot), David Ruiz del Canto (violí) i Pau Cutanda Suñen (violoncel).

El primer concert se celebra el dijous 24 d’abril, a les 19:30 hores, en l’Auditori Municipal de Cullera, i el segon dels concerts de la Trobada d’Hivern de la JOGV tindrà lloc el divendres 25 d’abril, a les 19:30 hores, en l’Auditori i Palau de Congressos de Castelló.

Així mateix, el dissabte 26 d’abril el Gran Teatre d’Elx acollirà, a les 20:00 hores, el tercer concert; i el diumenge 27 d’abril tindrà lloc l’últim en el Palau de la Música de València, en horari matinal.

**La Jove Orquestra de la Generalitat Valenciana**

La Jove Orquestra de la Generalitat Valenciana depén de la direcció adjunta de Música i Cultura Popular de l’Institut Valencià de Cultura (IVC) i està formada per 95 músics menors de 26 anys.

El director, des d’estiu de 2024, és Ricardo Casero Garrigues, nascut a València i actual director musical i artístic de l’Orquestra Regne d’Aragó, una formació orquestral resident a l’Auditori de Saragossa.

Casero és graduat amb honors per les més altes institucions a Espanya, els Estats Units i Anglaterra, també és membre Fullbright, ha sigut professor titular en nombroses institucions formatives, a més de director titular i convidat en les principals agrupacions orquestrals del món.

L’objectiu de la Jove Orquestra de la Generalitat és contribuir a la formació dels músics mitjançant trobades i tallers dirigits per destacats professors de cada especialitat instrumental. En el seu repertori destaca la presència de música actual i les obres de compositors valencians, a les quals ha dedicat la seua producció discogràfica.

Fecha: 23/04/2025